text: Vejle mindes ofrene for Bruxelles-terror
  23 marts 2016 kl. 09.43
  Tre politiske ungdomsorganisationer i Vejle står onsdag aften sammen om en mindehøjtidelighed for ofrene for terrorangrebene i Bruxelles.
  - Belgien har været udsat for et grusomt terrorangreb. Mange mennesker er dræbt og endnu flere sårede, i en afskyelig terrorhandling, der har ramt hjertet af Europa. Dette er blot den seneste i en række terrorangreb, der desværre rammer overalt på kloden og bliver mere og mere almindelige. Trods vores politiske forskelle samles vi derfor for at mindes ofrene for terror, og vise at vi står vagt om den demokratiske samtale frem for meningsløs vold, skriver de tre arrangører
  i invitationen på Facebook.
  Vi står vagt om den demokratiske samtale frem for meningsløs vold
  
  Arrangørerne er VU Vejle, SUF Vejle og DSU Vejle, der på trods af de normale partiskel ønsker at markere deres afstandtagen til terror.
  Mindehøjtideligheden finder sted kl. 20 i aften på Rådhustorvet midt på gågaden i Vejle og der holdes taler af bl.a. folketingsmedlem Karen Klint (S) og byrådsmedlem Christoffer Melson (V).
  